b'\n_START_ARTICLE_\nViilt\xc3\xa4v\xc3\xa4 totuus\n_START_SECTION_\nJuoni\n_START_PARAGRAPH_\nTohtori Paul Natkinson (Daniel Auteuil) on keski-ik\xc3\xa4inen menestyv\xc3\xa4 neurokirurgi, joka on ollut pitk\xc3\xa4\xc3\xa4n avioliitossa vaimonsa Lucien (Kristin Scott Thomas) kanssa. Heid\xc3\xa4n yhteiselonsa on pintapuolisesti tarkasteltuna sopuisaa, mutta ty\xc3\xb6lleen omistautunut Paul ei tunnu edes huomaavan v\xc3\xa4lill\xc3\xa4 rakastavaa vaimoaan, jonka yksin\xc3\xa4iset p\xc3\xa4iv\xc3\xa4t kuluvat puutarhaa hoitaessa. Avioparin keskeinen luottamus joutuu yll\xc3\xa4tt\xc3\xa4en \xc3\xa4\xc3\xa4rimm\xc3\xa4iseen koetukseen sen j\xc3\xa4lkeen, kun Paul tapaa salaper\xc3\xa4isen tumman kaunottaren Lou Vall\xc3\xa9en (Le\xc3\xafla Bekhti), kahvilaty\xc3\xb6ntekij\xc3\xa4n, joka v\xc3\xa4itt\xc3\xa4\xc3\xa4 olleensa Paulin potilas vuosia sitten. Pian kohtaamisen j\xc3\xa4lkeen Paul alkaa saada jatkuvasti sek\xc3\xa4 kotiinsa ett\xc3\xa4 ty\xc3\xb6paikalleen tulipunaisia ruusuja, joiden l\xc3\xa4hett\xc3\xa4j\xc3\xa4 on tuntematon. Kohtaaminen ja ruusul\xc3\xa4hetykset synnytt\xc3\xa4v\xc3\xa4t ep\xc3\xa4ilyksen kaikkea ja kaikkia kohtaan viilt\xc3\xa4en auki avioparin menneisyyden ja aikoinaan tehdyt valinnat.\n_START_SECTION_\nTuotanto\n_START_PARAGRAPH_\nViilt\xc3\xa4v\xc3\xa4n totuuden kuvaukset alkoivat 1. lokakuuta ja p\xc3\xa4\xc3\xa4ttyiv\xc3\xa4t 30. marraskuuta 2012. Se kuvattiin kokonaan Luxemburgissa, miss\xc3\xa4 sen kuvauspaikkoina olivat Luxemburg ja Soleuvre. L\xc3\xa4hes kahdeksan miljoonan euron budjetilla tuotetun elokuvan tuotantoyhti\xc3\xb6in\xc3\xa4 olivat sek\xc3\xa4 ranskalaiset Les Films du 24, France 3 Cin\xc3\xa9ma ja TF1 Droits Audiovisuels ett\xc3\xa4 luxemburgilainen Samsa Film._NEWLINE_Philippe Claudel kertoi haastattelussa elokuvan valmistuttua Viilt\xc3\xa4v\xc3\xa4n totuuden j\xc3\xa4\xc3\xa4v\xc3\xa4n h\xc3\xa4nen ja Kristin Scott Thomasin viimeiseksi yhteisty\xc3\xb6ksi. H\xc3\xa4n kertoi, ett\xc3\xa4 vaikka h\xc3\xa4n rakastaakin kuvata Scott Thomasia, Viilt\xc3\xa4v\xc3\xa4n totuuden ja heid\xc3\xa4n ensimm\xc3\xa4isen yhteisty\xc3\xb6ns\xc3\xa4, Olen aina rakastanut sinua -elokuvan (2008), kuvauksia vaikeuttivat heid\xc3\xa4n jatkuvat yhteenottonsa.\n_START_SECTION_\nJulkaisu ja vastaanotto\n_START_PARAGRAPH_\nViilt\xc3\xa4v\xc3\xa4 totuus sai maailmanensi-iltansa elo-syyskuussa pidetyill\xc3\xa4 vuoden 2013 Telluriden elokuvajuhlilla Yhdysvalloissa. Se sai Ranskassa ensi-iltansa ensin Arras\xe2\x80\x99n elokuvajuhlilla marraskuussa 2013 ennen kuin sai teatteriensi-iltansa 27. marraskuuta 2013. UGC Distribution oli sen teatterilevitt\xc3\xa4j\xc3\xa4n\xc3\xa4 Ranskassa. Ennen Suomen teatteriensi-iltaansa elokuva esitettiin Ranskan instituutin esitt\xc3\xa4m\xc3\xa4n\xc3\xa4 erikoisn\xc3\xa4yt\xc3\xb6ksen\xc3\xa4 Kino Engel -elokuvateatterissa Helsingiss\xc3\xa4 19. elokuuta 2014 ja Espoo Cin\xc3\xa9n elokuvajuhlilla Espoon kulttuurikeskuksen Tapiolasalissa 24. elokuuta 2014. Se sai Suomen teatteriensi-iltansa 29. elokuuta 2014 ja oli Isla Salesin teatterilevitt\xc3\xa4m\xc3\xa4. Ranskassa Viilt\xc3\xa4v\xc3\xa4 totuus oli vuoden 2013 153. katsotuin elokuva saatuaan 261 955 katsojaa ja tuotettuaan 2,1 miljoonaa dollaria. Elokuva oli Suomessa vuoden 2014 168. katsotuin elokuva saatuaan 2 653 katsojaa. Se tuotti maailmanlaajuisesti l\xc3\xa4hes 2,7 miljoonan dollarin lipputulot._NEWLINE_Elokuva on saanut elokuvakriitikoilta l\xc3\xa4hinn\xc3\xa4 my\xc3\xb6nteisen vastaanoton. Rotten Tomatoes -sivuston mukaan 71 prosenttia kriitikoista on antanut elokuvalle my\xc3\xb6nteisen arvosanan 5,7/10 keskiarvolla. Keskiarvo perustuu 17 arviointiin, joista 12 oli \xe2\x80\x9dtuoreita\xe2\x80\x9d ja viisi \xe2\x80\x9dm\xc3\xa4ti\xc3\xa4\xe2\x80\x9d. 198 k\xc3\xa4ytt\xc3\xa4j\xc3\xa4st\xc3\xa4 37 prosenttia on antanut elokuvalle my\xc3\xb6nteisen arvosanan 3,1/5 keskiarvolla. Internet Movie Databasen 1 670 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 6,2/10._NEWLINE_Viilt\xc3\xa4v\xc3\xa4 totuus julkaistiin Ranskassa DVD:lle 2. huhtikuuta 2014.'